Heide vn̄ anger ī froͤiden ſtat
Heide vn̄ anger ī froͤiden ſtat·
die habēt ſich bereitet mit der ſchoͤnſtē wat·
die in der meie hat geſant·
wir ſvln allē·
vaſte ſchallē·
der ſvm̾ iſt komē in dv́ lant·

Wol vs der ſtuben ir ſtolzen kint·
lat úch vf der ſtraſſe ſehē· hin iſt d̾ ſcherfe wint·
ob ich wil der warheit iehen·
vn̄ ǒch der vil kalte ſne·
hebt úch balde·
zv̊ dem walde·
voglin ſingent dē was we·

 Die ſint ergetzet leides gar·
ir ſult mir es gelǒben vn̄ nemt ſin ſelber war·
was der ſumer· erzeiget hat·
er wil richē·
ſich̾lichē·
manigē bǒm mit lǒbeſ wat·

Die nv niht ganzer hůte pflegē·
die ſvln balde ir beſtes virtag gewant an legen·
vn̄ laſſen ſich dar inne ſehen·
wir ſvln ſchowē·
voꝛ den ǒwen·
manig̾ hande blv̊mē bꝛehen·

Swie rúwental min eigē ſi·
ich bin diſen ſvmer aller ſoꝛgē fri·
ſit d̾ winter iſt da hin·
ich wil leren·
die ivngē eren·
nach froͤiden ſtůnt ie min ſin·

Deutsche Philologie
Deutschland
13. Jahrhundert
Mittelhochdeutsch
Versdichtung
Neidhart
Codex Manesse